Okresná prokuratúra Ružomberok 
Dončova 8, 034 53 Ružomberok 1

Sp. zn. : 2 Pv 187/11/5508	Ružomberok, 11.5.2012
EEČ : 2-42-51-2012

U Z N E S E N I E

Trestná vec:	neznámy páchateľ
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Ružomberok
Rozhodnutie:
Podľa § 215 odsek 2 písmeno c Trestného poriadku zastavujem trestné stíhanie.
Skutková veta:
vedené na tom skutkovom základe, že biologický otec si neplnil svoju zákonom  uloženú povinnosť  vyživovať  maloleté deti XXXXX, narodenú XXXXX a XXXXX, narodeného 05.08.2006, obaja trvale bydliskom XXXXX, XXXXX, na výživu ktorých je v zmysle rozsudku Okresného súdu Ružomberok, číslo konania 9C/217/2009-35 zo dňa 01.03.2010, právoplatného dňom 07.04.2010, povinný prispievať výživným vo výške 33 eur mesačne na každé dieťa zvlášť vždy do 15-teho dňa v mesiaci vopred k rukám matky XXXXX, narodenej 03.09.1987, trvale bytom XXXXX, XXXXX,  
pričom biologický otec detí si riadne a pravidelne neplnil vyživovaciu povinnosť od 01.09.2010 do mesiaca november 2011, s výnimkou mesiaca september 2010, kedy uhradil výživné vo výške 39,70 eur, mesiaca  november  2010,  kedy  uhradil výživné vo výške 39,74 eur, mesiaca december 2010, kedy uhradil 39 eur, mesiaca máj 2011, kedy uhradil výživné vo výške 20 eur a mesiaca október 2011, kedy zaplatil 66 eur, keď obdobie od 30.06.2011 do 31.08.2011 nie je pokryté zavinením, pretože podozrivý sa nachádzal vo výkone trestu odňatia slobody, pričom z dôvodu neplnenia vyživovacej povinnosti Úrad práce, sociálnych vecí a rodiny Ružomberok na základe rozhodnutia spisová značka 018098/2011-OPHN vypláca XXXXX náhradné výživné na maloleté deti XXXXX v celkovej výške 66 eur mesačne, čím takto na bežnom výživnom za obdobie od  01.09.2010 do mesiaca september 2011 vrátane dlhuje XXXXX, narodenej 03.09.1987, trvale bytom XXXXX, XXXXX sumu 653,56 eur, 
Právna veta:
lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.
Odôvodnenie:
	Poverený príslušník Obvodného oddelenia PZ Ružomberok dňa 20.02.2011 uznesením ČVS: ORP-256/OO-RK-2011 podľa § 199 ods. 1 Trestného poriadku začal trestné stíhanie vo veci prečinu zanedbania povinnej výživy podľa § 207 odsek 1 Trestného zákona na skutkovom základe uvedenom vo výrokovej časti tohto uznesenia. Následne dňa 12.10.2011 trestné stíhanie v predmetnej trestnej veci bolo podľa § 228 ods. 1 Trestného poriadku prerušené, pretože poverený príslušník PZ spracoval podnet na odovzdanie trestného oznámenia do Českej republiky.

	Na základe žiadosti okresnej prokurátorky Ružomberok dňa 20.10.2011 rozhodlo Okresné štátne zastupiteľstvo v Uherském Hradišti o prevzatí trestného oznámenia na podozrivého XXXXX, narodeného 14.12.1981, štátneho občana Českej republiky, trvalé bydlisko XXXXX 1XXXXX, ktorý bol dôvodne podozrivý zo spáchania stíhaného prečinu zanedbania povinnej výživy podľa § 207 odsek 1 Trestného zákona. 
  
	Uznesením štátnej zástupkyne Okresného štátneho zastupiteľstva v Uherském Hradišti zo dňa 23.01.2012, číslo ZT 373/2011-6, bolo podľa § 172 odsek 1 písmeno f) Trestného poriadku Českej republiky zastavené trestné stíhanie proti XXXXX, narodenému 14.12.1981, pre prečin zanedbania povinnej výživy podľa § 196 odsek , odsek 3 písmeno a) Trestného zákona Českej republiky, pretože zanikla trestnosť činu. Z odôvodnenia predmetného uznesenia vyplýva, že z dôkazov zabezpečených do vyšetrovacieho spisu, konkrétne z výsluchov svedkov XXXXX, XXXXX, z rozsudku Okresného súdu Ružomberok, z rozhodnutia Úradu práce, sociálnych vecí a rodiny Ružomberok o vyplácaní náhradného výživného, z rodných listov detí, zo správ príslušných orgánov štátnej správy a z ďalších listinných dôkazov vyplýval dostatočne odôvodnený záver, že skutok sa stal, dopustil sa ho XXXXX  a vykazuje všetky znaky prečinu zanedbania povinnej výživy podľa § 207 odsek 1, odsek 3 písmeno b) Trestného zákonníka Českej republiky.

	XXXXX sa ku skutku priznal a následne poškodenej XXXXX uhradil dňa 02.12.2011 sumu 287,52 eur, dňa 25.12.2011 sumu 300 eur, dňa 06.01.2012 zaslal 66 eur a dňa 18.01.2012 sumu 1 euro. Prijatie týchto platieb potvrdila poškodná XXXXX dňa 20.01.2012.    

	Predmetné uznesenie o zastavení trestného stíhania nadobudlo právoplatnosť dňa 31.01.2012.

	Podľa § 215 odsek 2 písmeno c) Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	Konštatujem, že o skutku odovzdanom dňa 14.10.2011 ako trestné oznámenie do Českej republiky, rozhodol právoplatne cudzozemský orgán príslušný na konanie o trestnom čine  v zmysle právneho poriadku Českej republiky. 

	Rozhodnutie štátnej zástupkyne Okresného štátneho zastupiteľstva v Uherském Hradišti o zastavení trestného stíhania XXXXX, pretože v zmysle § 197 Trestného zákonníku Českej republiky trestnosť činu zanikla zaplatením dlžného výživného za stíhané obdobie za súčasného zistenia, že skutok nemal trvalo nepriaznivé následky na oprávnenú osobu, možno považovať s poukazom na § 86 písmeno a) Trestného zákona Slovenskej republiky za dostačujúce. 

	Z uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia a trestné stíhanie vedené na území Slovenskej republiky zastaviť podľa § 215 odsek 2 písmeno c) Trestného poriadku.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku).

JUDr. Elena Makovická
prokurátorka